钦定古今图书集成/明伦汇编/闺媛典/第023卷 > 陈文矩妻〈汉中士女志作程祗妻〉
## 钦定古今图书集成/明伦汇编/闺媛典/第023卷 > 陈文矩妻〈汉中士女志作程祗妻〉

按《后汉书列女传》，汉中陈文矩妻者，同郡李法之姊
也，字穆姜，有二男，而前妻四子。文矩为安众令，丧于
官。四子以母非所生，憎毁日积。而穆姜慈爱温仁，抚
字益隆，衣食资供，皆兼倍所生。或谓母曰：“‘四子不孝
甚矣，何不别居以远之’？对曰：‘吾方以义相道，使其自
迁善也’。”及前妻长子兴遇疾困笃，母恻隐自然，亲调
药膳，恩情笃密。兴疾，久乃瘳。于是呼三弟谓曰：“继母
慈仁，出自天授。吾兄弟不识恩养，禽兽其心，虽母道
益隆，我曹过恶，亦已深矣。”遂将三弟诣南郑狱，陈母
之德，状已之过，乞就刑辟县言之于郡，郡守表异其
母，蠲除家徭，遣散四子，许以修革。自后训导愈明，并
为良士。穆姜年八十馀卒，临终敕诸子曰：“吾弟伯度，
智达士也，所论薄葬，其义至矣。又临亡遗令，贤圣法
也。令汝曹遵承，勿与俗同，增吾之累。”诸子奉行焉。